钦定古今图书集成/明伦汇编/氏族典/第215卷 > 何绍正
## 钦定古今图书集成/明伦汇编/氏族典/第215卷 > 何绍正

按《明外史叶钊传》：“何绍正，淳安人。弘治十五年进士，
授行人。正德三年，擢吏科给事中。中官廖堂镇河南，
倚刘瑾势，至奏保方面数人，且擅拟迁调，绍正劾之，
瑾以其言直责堂自陈，而心甚衔绍正。及冬，坐颁历
导驾失仪，杖之阙下，谪海州判官。屡迁池州知府，江
西参政，致仕。”

===何垕===按《名山藏本行记》，垕，新城人。第进士，仕程蕃知府。少
孤，力学，闻罗伦学有省，日夜奋淬。母丧，哭毁几不能
生。一日，病且剧，所亲谓之曰：“君毋灭性。”食之肉羹半
盂，哽咽不能下，竟却去。子疾甚，引医诊视，第不敢离
苫次，抚膺曰：“子死矣！”出殡时，霜重冰胶，徒跣行十馀
里，足破血流，不自知也。庐墓三年，无识不识皆嘘唏
叹悼曰：“孝子，孝子！”垕居官介甚，为郎时，刘瑾闻垕有
一古琴，讽欲得之。垕不与，曰：“琴非所惜，惜毁吾行耳。”
入仕三十年，萧然四壁，居家无赎质之金。